AUTOR Robert Mihaljević

U javnost su dospjela imena poznatih članova masonske organizacije Veliki orijent Hrvatske koju već dvije godine vodi Veliki majstor i poznati oftalmolog dr. Nikica Gabrić.

Među njima su brojni menadžeri, odvjetnici, liječnici i osobe koje drže visoke pozicije u državnim tijelima, otkriva portal Dnevno koji tvrdi kako je na uvid dobio cijeli popis članstva u Hrvatskoj.

Organizacijski ustroj objavljen je u internom izdanju Lože, masonskoga glasnika čiju je objavu incirao dr. Gabrić. Navode se svi važniji članovi Velikog orijenta Hrvatske.

Mnogi od njih, tvrdi Dnevno, bili su ogorčeni objavom svojih imena i fotografija u luksuznom magazinu jer je to trebala biti i ostati tajna organizacija.

BIJELO MASONSTVO

Na čelu lože, tako, nalazi se Veliki majstor Nikica Gabrić. Potom slijede Veliki stupovi kao četiri podorganizacije. Stup mudrosti vodi Veliki majstor Rajko Vučković, Stup snage Veliki majstor Damir Jandrašek, Stup ljepote Veliki majstor Hrvoje Kolarić, a Libertas Veliki majstor Mirko Kostelac, navodi Dnevno.

Svi su oni, kako se naglašava, masoni najvišeg 33. stupnja. Prva tri stupnja nazivaju se plavo masonstvo, do 18. stupnja crveno, do 30. crno, a od 31. do 33. stupnja inicijacijska piramida završava bijelim masonstvom.

Rajko Vučković uvoznik je nekoliko velikih brendova traperica u Hrvatsku, Damir Jandrašek član je Uprave RBA banke, Hrvoje Kolarić predsjednik je Uprave Belupa i član Uprave Podravke, a Mirko Kostelac vlasnik je nekoliko manjih hotela.

Kako doznajemo, u Podravki i Belupu bili su zatečeni informacijom da je Hrvoje Kolarić mason i Veliki majstor. On je, kako se ovih dana priča u koprivničkoj kompaniji, najbližim suradnicima rekao kako više nije član Velikog orijenta Hrvatske.

VELIKI MEŠTAR HANŽEKOVIĆ

Masoni ili slobodni zidari, inače, djeluju u mističnoj organizaciji koja se snažno zalaže za slobodu pojedinca. Često su na udaru Crkve koja ih proziva zbog iznimno liberalnih stavova, ateizma i tajnih obreda koje neki vjerski lideri nazivaju sotonističkim.

S obzirom da među članstvom, braćom i sestrama, imaju mnogo istaknutih i moćnih pojedinaca u svakom društvu, oni su iznimno utjecajna organizacija u cijelom svijetu.

No, njihova uloga na državne vlasti, odnosno javne politike, često se previše mistificira i precjenjuje. Najpoznati hrvatski mason i Veliki meštar Velike lože 33. stupnja bio je pokojni odvjetnik Marijan Hanžeković koji to nikad nije ni krio.